กองทรัสต์ลงทุนอสังหาฯฉลุย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

กลต.ไฟเขียวตามแนวทางนอก ขอความเห็นตั้งอินฟรา20ต.ค.
โพสต์ทูเดย์ — ก.ล.ต. ไฟเขียวคลอดกองทุนทรัสต์ลงทุนในอสังหาริมทรัพย์ (REIT) ลงทุนคล่องขึ้น พร้อมเปิดฟังความเห็นสุดท้ายตั้งกองทุนโครงสร้างพื้นฐาน
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยภายหลังการประชุมคณะกรรมการกำกับหลักทรัพย์และตลาดหลักทรัพย์ ว่า คณะกรรมการอนุมัติหลักการในการจัดตั้งกองทรัสต์เพื่อลงทุนในอสังหาริมทรัพย์ (Real Estate Investment Trust : REIT) เป็นทางเลือกลงทุนรูปแบบใหม่ และพัฒนาโครงสร้างการระดมทุนและลงทุนในอสังหาริมทรัพย์ให้เป็นแนวทางสากลที่นิยมใช้ในต่างประเทศ
หลักการในการกำกับดูแล REIT จะสอดคล้องกับแนวปฏิบัติของ REIT ในต่างประเทศ ซึ่งมีความยืดหยุ่นกว่ากองทุนรวมอสังหาริมทรัพย์ (กอง 1) ที่เสนอขายนักลงทุนทั่วไป เช่นสามารถลงทุนในอสังหาริมทรัพย์ได้ทุกประเภท โดยต้องมีวัตถุประสงค์ที่จะจัดหาผลประโยชน์เพื่อให้ได้ค่าเช่า แต่ต้องไม่เป็นการเช่าเพื่อทำธุรกิจที่ไม่เหมาะสมหรือผิดกฎหมาย สามารถกู้ยืมเงินได้มากขึ้นจาก 10% เป็น 50% ของมูลค่าทรัพย์สินสุทธิ ผ่อนคลายข้อจำกัดในการถือหน่วยของบุคคลใดบุคคลหนึ่งมากขึ้นจากไม่เกิน 1 ใน 3 เป็นไม่เกิน 50% เพื่อไม่ให้บุคคลใดบุคคลหนึ่งมีอำนาจเบ็ดเสร็จในการกำหนดนโยบาย 
สำหรับการกำกับดูแล REIT จะเหมือนบริษัทจดทะเบียน เช่นต้องมีการกำกับดูแลกิจการที่ดี มีกรรมการอิสระ มีเกณฑ์ที่ให้สิทธิผู้ถือใบทรัสต์คล้ายผู้ถือหุ้น เช่นรายการที่เกี่ยวโยงกันต้องได้รับมติเห็นชอบจากที่ประชุมผู้ถือใบทรัสต์ 
นอกจากนี้ บริษัทที่มีความชำนาญด้านการลงทุนและการ บริหารจัดการอสังหาริมทรัพย์ที่มีความพร้อมในการจัดการ REIT สามารถขอรับความเห็นชอบจาก ก.ล.ต. เพื่อบริหารจัดการ REIT ได้ โดยอยู่ระหว่างหารือกรมสรรพากรที่จะให้รูปแบบจัดเก็บภาษีธุรกรรม REIT ใกล้เคียงกับลงทุนโดยตรงในอสังหาริมทรัพย์มากที่สุด 
นายธีระชัย กล่าวว่า REIT จะเป็นทางเลือกการลงทุนใหม่ที่น่าสนใจสำหรับผู้ลงทุนที่สนใจลงทุนในอสังหาริมทรัพย์ ซึ่งจะเป็นวิธีที่ทำให้ไม่ต้องใช้เงินลงทุนมากเหมือนกับการลงทุนโดยตรงและมีข้อจำกัดน้อยกว่าการลงทุนในกองทุนรวมอสังหาริมทรัพย์ เนื่องจากโครงสร้าง REIT มีความเป็นสากลและมีความยืดหยุ่นในการลงทุนและบริหารมากกว่ากองทุนรวมอสังหาริมทรัพย์ ในอนาคตจึงจะไม่มีการจัดตั้งกองทุนรวมอสังหาริมทรัพย์ แต่เพื่อให้บริษัทหลักทรัพย์จัดการกองทุน (บลจ.) และกองทุนอสังหาริมทรัพย์ที่มีอยู่มีเวลาปรับตัว 
คณะกรรมการ ก.ล.ต. จึงให้ บลจ. ยื่นขอจัดตั้งกองทุนรวมอสังหาริมทรัพย์ใหม่ได้และให้กองทุนรวมอสังหาริมทรัพย์สามารถเพิ่มทุนเพื่อซื้อทรัพย์สินใหม่ได้อีก 1 ปี นับจากวันที่ประกาศมีผลใช้บังคับและจะเปิดให้แปลงสภาพกองทุนรวมอสังหาริมทรัพย์เป็น REIT ได้ โดยจะประสานกับหน่วยงานที่เกี่ยวข้องในประเด็นภาษีและค่าธรรมเนียม
นอกจากนี้ ก.ล.ต.จะรับฟังความเห็นหลักเกณฑ์อนุญาตให้จัดตั้งและจัดการกองทุนรวมโครงสร้างพื้นฐาน (อินฟราสตรักเจอร์ฟันด์) ในวันที่ 20 ต.ค.นี้ หลังร่างประกาศเสร็จแล้ว